Бармышь ақыҭан ииз иааӡаз, заԥхьаҟа акыр ақәҿиарақәа аазырԥшыз, аспортсмен бзиақәа реиҵааӡара иазааԥсо, иахьа уажәраанӡагьы зус гәцаракрала иазнеиуа Ӡыкә Бениа имшира азгәеиҭоит. Азыҟаҵаҩ ақәҧара адырҵараҿы иџьабаа иабзоураны Гәдоуҭатәи аспортшкол ақәҿиара дуқәа аиухьеит.
Наала Гәымԥҳа, Sputnik
Ӡыкә Бениа 60 шықәса инарзынаԥшуа аспорт инапы алакуп, уи иԥсҭазаара иахәҭакуп.
"1960 шықәса рзыҳәан арратә маҵзура хыркәшаны санааи, сҩыза Руслан Ажьиба ибзоурала аспорт ахь схы сырхеит. Иара дыспортсмен наган, шықәсык ала Германиа дачемпионхахьан. Усҟан даҽа аамҭакын, атранспорт абаҟаз, ишуҭаху ақалақь ахь уааны уҽазыҟауҵартә еиԥш алшара ыҟамызт. Ақыҭаҟны аҿар ҳара- ҳара ҳаицлабуан, ахәмаррақәа, аиқәԥарақәа мҩаԥаҳгон", - игәалаиршәоит аспортсмен.
Акыр шықәса раахыс азыҟаҵаратә усура мҩаҧго, иара иазыҟаиҵахьеит жәаҩыла СССР-и Урыстәылеи аспорт азҟазацәа. Урҭ рхыҧхьаӡараҿы иҟоуп СССР аспорт жәларбжьаратәи акласс азҟазацәа, СССР-и Европеи рчемпионцәа Рашь Хәытаба, И. Зарандиа, аҿар рыбжьара адунеи ачемпион Баграт Хәытаба, Денис Царгәыш.
Аџьынџьтәылатә Еибашьраан рыԥсадгьыл рхы ақәырҵеит Ӡыкә Бениа иааӡамҭацәа.
"Аибашьра иалаӡит арԥарцәа бзиақәа, сааӡамҭацәа: Хәытаба Гәырам, Бениа Руслан, Барцыц ҷкәынак, уи хабарда дыбжьаӡит. Урҭ даара аихьӡара бзиақәа аадырԥшуан, урықәгәырӷьартә иҟан. Издыруада, урҭ рыԥсы ҭаны иахьа иҟазҭгьы, шаҟа қәҿиара аадырԥшрыз аспорт аганахьала", - иҳәоит Ӡыкә Бениа.
Иара иааӡамҭацәа- ҧшьҩык азыҟаҵаҩцәас аус руеит Гәдоуҭатәи ахәыҷтәы-қәыҧштә спорттә школ аҿы. Ӡыкә иааӡаамҭацәа гәахәарыла дрыхцәажәоит, уи иазгәеиҭоит аҿар аспорт ахь аинтерес шрымоу атәы, насгьы маашьарада уи ишазнеиуа.
Аспортсмен иааӡамҭацәа иманы ақалақьқәа, атәым ҳәынҭқаррақәа дырҭаахьан, убас: Нхыҵ Кавказ, Нальчик, Урыстәыла, Москва уҳәа.
Ачымазара ҿкы иахҟьаны иахьа аспорттә школ аҟны аҽазыҟаҵарақәа аанкылоуп. Уи даара игәы иаланы Ӡыкә Бениа иҳәоит:
"Ҳәарада, ишьақәгылаз аԥкырақәа цәгьа улахь еиқәнамҵар залшом. Аспорт еснагь аҽазыҟаҵара аҭахуп, игәыгәҭаужьар ауам. Ҳаспорт школ ҳаԥхаӡа ҳшыҩназ, иҟалаз ижәдыруа ауп. Даара агәыӷра ҳамоуп, иаарласны ҳус ҳазыхынҳәып, аҿар разыҟаҵара напы аҳаркып ҳәа", - агәыӷра ааирԥшуеит иара.
Ӡыкә Маҳмеҭ-иԥа Бениа Гәдоуҭатәи ахәыҷтәы-қәыҧштә спорттә школ директорс дыҟоуп. Далахәын 1992-1993шш. Аҧсны жәлар рџьынџьтәылатә еибашьра, ианашьоуп “Ахьӡ-апша” аорден III аҩаӡара.